Այդ գրականութիւնը պարբերական մամուլին մէջ օթեւանեցաւ եւ տակաւին հոն ասպնջականիլ կը շարունակէ, ո՛չ միայն Պոլիս եւ Իզմիր, այլեւ արտասահման ալ։ Եթէ գիրքը, նոյնիսկ խեղճուկրակ հատոր մը, Թուրքիոյ մէջ՝ տպագրական տարապայման խստութեանց երեսէն, ամենամեծ դժուարութեանց կը հանդիպի հրապարակ ելլելու համար, գիրքը՝ հրատարակման եւ տարածման դիւրութիւններ չի վայելեր Եւրոպա, Ամերիկա, Եգիպտոս, ուր հայ գրագէտին գրիչը ո՛եւէ կաշկանդումի հարկադրուած չէ։ Օրուան մտատանջանքները շատ կը դժուարացնեն ծնունդն այնպիսի երկասիրութեանց, որոնք երկարատեւ աշխատութեամբ կը պատրաստուին։ Եւ մինչ պարբերական մամուլը ծովեր ու ցամաքներ կտրելով՝ թեթեւաթռիչ կը վազվռտէ Ամերիկայէն Եգիպտոս, Եգիպտոսէն Ամերիկա, գիրքը հոգատար խնամակալներու կը կարօտի, որպէս զի զինքը մէկ երկրէն ուրիշ երկիր մը փոխադրեն եւ տեղ մը հանգչեցնեն։